Kim Behnke (FP), 1999-05-12:
Man fristes til at indlede med at kalde dette lovforslag en tynd kop te, og jeg kan se, at skatteministeren er enig med mig.
I betragtning af, hvor meget offentlig debat og hvor mange problemer der har været siden august sidste år, hvor skatteministeren fandt anledning til at udsende en ny bekendtgørelse om, hvordan man på de centrale kraftværker, som også har en varmeproduktion, skal beregne afskrivninger på de anlæg, der vedrører fjernvarme, henholdsvis de anlægsdele, der vedrører elproduktion, må man sige, at dette lovforslag næppe er svaret på den problemstilling, og derfor tager vi også stilling til lovforslaget, som det foreligger, og ikke stilling til den debat, der har været forud for lovforslagets fremsættelse.
Vi støtter lovforslaget, men finder da naturligvis anledning til også i den her forbindelse at gøre opmærksom på, at den cirkulæreskrivelse, som ministeren udsendte i august sidste år, er vi uenige i indholdet af.
Ministeren vil måske mene, at jeg er inhabil, for jeg er en af de fjernvarmekunder i den nordlige del af Århus, som i august sidste år eller rettere sagt pr. 1. september fik forhøjet min fjernvarmeregning med 25 pct. som følge af, at den cirkulæreskrivelse blev sendt ud.
Det var naturligvis ikke nogen behagelig begivenhed, og sammen med hundredtusind andre husstande håber jeg da på, at den retssag, der er anlagt af en række kommuner mod Skatteministeriet til afklaring af, hvem der har ret i fortolkningen af elforsyningslovgivningen og ikke mindst de skatteregler, der gør sig gældende, falder ud til fordel for de centrale kraftvarmeværker.
Men som man jo kan forestille sig, kan en sådan retssag godt give sig udslag i ganske mange problemer, hvis det viser sig, at værkerne har ret.
Man tør næsten ikke engang stille spørgsmålet: Hvad så med de værker, der har haft en anden opgørelsesmetode gennem ganske mange år?
Skal man så til at regne baglæns for dem alle sammen?
Derfor er vores opfattelse den, at man bør gøre det, som der også var lagt op til med cirkulæreskrivelsen i efteråret sidste år, nemlig at man ser på fremtiden.
Når vi til efteråret antagelig skal have den samlede lovgivning op til justering, må vi se på fremtiden, for det vil være meningsløst at begynde at trevle 13, 12, 10 eller 5 år op på det her område.
Det vil være uoverskueligt for de enkelte kunder, og det vil være uoverskueligt for alle de involverede myndigheder.
Det er nemlig sådan, at på det her område benytter vi os i høj grad af hvile i sig selv-princippet, princippet om, at vores elproduktion og vores varmeproduktion ikke i sig selv skal give noget afkast, og når der er overskud, ja så skal det gå til de tilsluttede forbrugere.
Det er jo også derfor, at det, når der kommer en ny fortolkning af en cirkulæreskrivelse, øjeblikkelig resulterer i en prisforhøjelse for os, der er tilsluttet.
Det lovforslag, der nu ligger foran os, sørger for, at der er styr på de afregningsmetoder.
Derudover har vi et problem, som det nok næppe bliver skatteministeren, der skal løse, nemlig at en lang række danske fjernvarmeforbrugere er blevet tilsluttet det, man kalder lokale barmarksprojekter, og de har fået sådan nogle gevaldige økonomiske øretæver.
Folk, der bor ganske få kilometer fra, hvor jeg bor - jeg har landets næstlaveste fjernvarmepriser - lider under, at et byrådsflertal i Rønde Kommune traf beslutning om at bygge hele to kraftvarmeværker i en lillebitte kommune.
Det er en sammenlægning fra 1970 af to gamle kommuner, så mindre end to kraftvarmeværker kunne selvfølgelig ikke gøre det.
Det har resulteret i, at de borgere, der bor dér, får nogle gigantiske varmeregninger.
Det ville være billigere både at have elvarme og oliefyr på samme tid end de varmeregninger, de har fået.
Det er vores opfattelse, at dér har Folketinget en forpligtelse til at finde en løsning for de mennesker, for vi må jo endelig huske på, at det at bruge fjernvarme for langt de fleste forbrugeres vedkommende ikke er et positivt tilvalg.
Det er ofte forbundet med, at myndighederne udsteder tilslutningspligt, så forbrugeren har ikke et egentligt valg.
Vi kan ikke være bekendt, at de forbrugere sidder med fjernvarmeregninger op til halsen.
Derfor også en tilkendegivelse i dag om, at vi medvirker gerne til at finde en løsning for de varmeforbrugere, der med rette føler, at de er kommet i klemme. Som sagt: Vi støtter det foreliggende lovforslag.